钦定古今图书集成/明伦汇编/官常典/第263卷 > 金
## 钦定古今图书集成/明伦汇编/官常典/第263卷 > 金

金设国史院，掌修国史，翰林学士院，掌撰词命秘书
监专掌书籍。别设弘文院，校译经史。

按《金史百官志》：“国史院”：

〈注〉先尝以谏官兼其职，明昌元年，诏“谏官不得兼”，恐于其奏章私溢己美故也。

监修国史。掌监修国史事。修国史，掌修国史判院事。
同修国史二员。

〈注〉女直人、汉人各一员。承安四年，更拟女直一员。罢契丹同修《国史》。

编修官，正八品。女直、汉人各四员。

〈注〉明昌二年，罢契丹编修三员，添女直一员。大定十八年，用书写出职人。

检阅官，从九品。

〈注〉书写，女直、汉人各五人。

修《辽史》刊修官一员，编修官三员。

翰林学士院。

〈注〉天德二年，命翰林学士院自侍读学士至应奉文字，通设汉人十员，女直、契丹各七员。

翰林学士承旨，正三品。掌制撰词命。凡应奉文字衔
内带“知制诰。”

〈注〉直学士以上同。

贞祐三年，升从二品。翰林学士，正三品。翰林侍读学
士，从三品。翰林侍讲学士，从三品。翰林直学士，从四
品。不限员。翰林待制，正五品。不限员。分掌词命文字。
分判院事衔内带“知制诰。”翰林修撰，从六品。不限员。
掌与待制同应奉翰林文字。从七品。

秘书监、著作局、笔砚局、司天台隶焉。监一员，从三品；
少监一员，正五品；丞一员，正六品；秘书郎二员，正七
品。

〈注〉泰和元年，定为二员。

《通掌经籍图书》。校书郎一员，从七品。

〈注〉承安五年二员。泰和五年以翰林院官兼，大安二年省一员。

专掌“校勘在监文籍。”著作局，著作郎一员，从六品。著
作佐郎一员，正七品。掌修《日历》。

〈注〉皇统六年，著作局设著作郎、佐郎各二员，编修《日历》，以学士院兼领之。

笔砚局。直长二员，正八品。掌御用笔墨砚等事。泰和
七年，以女直应奉兼。

〈注〉旧名“笔砚令史”，《大定》三年改为“笔砚供奉”，以避讳改为“承奉。”

“书画局。”直长，一员，正八品。掌御用书画纸札。都监，正
九品。二员或一员。

弘文院。知院，从五品。同知弘文院事，从六品。校理，正
八品。掌校译经史。

按：《续文献通考》：“金制，特设记注院，修起居注，掌记言
动。”

### 世宗大定十二年十二月谕史官与知朝议其于记录无或有隐

按《金史世宗本纪》：十二年冬十二月戊子，上屏侍臣
与宰臣议事，记注官亦退。上曰：“史官记人君善恶，朕
之言动及与卿等所议，皆当与知，其于记录无或有
隐，可以朕意谕之。”

大定十八年，移剌杰上书言“史官宜与朝议。”

按《金史世宗本纪》：十八年春正月庚戌，修起居注移
剌杰上书言，每屏人议事，虽史官亦不得与闻，无由
纪录。上以问平章政事石琚、左丞唐括安礼，对曰：“古
者天子置史官于左右，言动必书，所以儆戒人君，庶
几有所畏也。”按《石琚传》：琚拜右丞相，修起居注移
剌杰上书言，朝奏屏人议事，史官亦不与闻，无由纪
录。上以问宰相，琚与右丞唐括安礼对曰：“古者史官，
天子言动必书，以儆戒人君，庶几有畏也。周成王翦
桐叶为圭，戏封叔虞，史佚曰：‘天子不可戏言，言则史
书之’。以此知人君言动，史官皆得记录，不可避也。”上
曰：“朕观《贞观政要》，唐太宗与臣下议论，始议如何，后
竟如何，此政史臣在侧，记而书之耳。若”恐漏泄几事。
则择慎密者任之。朝奏屏人议事。记注官不避。自此
始。

大定二十五年冬十月丁丑，“命学士院、秘书监、著作局等官，凡直宫中，午前许退。”

按《金史世宗本纪》云云。

大定二十六年夏。诏凡陈言文字。送学士院闻奏
按《金史世宗本纪》。二十六年。夏六月甲戌。诏曰：“凡陈
言文字。诣登闻检院。送学士院闻奏。毋经省廷。”
大定二十八年。敕设科。取学士院官。

按《金史世宗本纪》。二十八年三月戊申。命随朝六品、
外路五品。以职事官举进士已在仕才可居翰苑者。
试制诏等文字三道。取文理优赡者补充学士院职
仕。按《选举志》。二十八年敕设科取士为学士院官。
礼部下太常。按《唐典》。初入学士院。例先试。今若于进
士已仕者。以随朝六品、外路五品职事官荐，试制诏
诰等文字三道，取文理优者充应奉。由是翰苑之选
为精。

大定二十九年，章宗命学士院呈汉、唐便民事及当
今急务，诰词用《四、六》。

按《金史章宗本纪》：二十九年“春正月，即皇帝位。二月
甲子，命学士院进呈汉、唐便民事及当今急务。夏闰
五月癸未，诏学士院自今诰词并用四、六。”

### 章宗明昌二年罢国史院专写契丹字者

按《金史章宗本纪》：明昌二年夏四月癸巳，谕有司，“自
今女直字译为汉字，国史院专写契丹字者罢之。”
明昌四年春三月甲午，敕“自今御史台奏事修起居
注并令回避。”

按《金史章宗本纪》云云。

明昌五年，置弘文院，译写经书，命尚书省访有文采
者试学士院。

按《金史章宗本纪》：“五年春三月戊子，置弘文院，译写
经书。”按《选举志》：“五年以学士院撰文字人少，命尚
书省访有文采者勾取权试之。”

### 承安四年冬十一月癸未增设国史院女直汉人同修史各一人

按《金史章宗本纪》云云。

承安五年，诏：“学士院官不以兄弟同僚回避，令尚书
省编次日历，送著作局润色付史院。”

按《金史章宗本纪》：承安五年春二月辛巳，有司奏，“应
奉翰林文字温迪罕天兴与其兄直学士思齐同僚
学士院，定撰制诰文字，合无回避。”诏不须避，仍为定
制。丁未，右补阙杨庭秀言，“乞令尚书省及第左右官
一人应入史事者，编次日历，或一月，或一季，封送史
院。”上是其言，仍令送著作局润色付之。

### 泰和三年诏选修起居注官

按《金史章宗本纪》：泰和三年“夏六月壬寅，诏选聪明
方正之士为修起居注，赐银币。”

### 哀宗正大三年设益政院说书官

按《金史哀宗本纪》：正大三年“秋八月辛卯，诏设益政
院于内庭，以礼部尚书杨云翼等为益政院说书官，
日二人直备顾问。”